Islebjerg Kirke
Islebjerg Kirke er en sognekirke, der ligger på Thorsvej i det nordvestlige Frederikssund.
Kirken er omgivet af et gymnasium og beboelse. Der er ingen kirkegård ved kirken.
Kirken er oprindeligt opført i 1978 efter tegninger af det lokale arkitektfirma Mangor og Nagel. Kirken er opført i røde og brune teglsten.
Efter opførelsen er kirken udvidet to gange. I 1986 tilføjede man konfirmand- og menighedslokaler og i 1998 en ny og væsentligt større kirkesal, mens den gamle kirkesal blev indrettet til våbenhus.
Indvendigt domineres kirken af sine store hvide flader, mens der mod øst er indbygget en apsis med et højt smalt vindue med glasmalerier. Loftet skråner bølgende opad mod alteret i øst. Mod nord findes et pulpitur, hvorpå kirkens orgel står.
Kirkens inventar er moderne og består af en muret prædikestol samt et alter udsmykket med et enkelt kors. De glasmalede dekorationer i vinduet over alteret er udført af kunstneren Tchai Munch. Døbefonten, alterbordet og en del af prædikestolen er bygget i granit, mens kirkens enkle bænke er i mahogni og ask efter tegning af arkitekt Leif Andersen.